ไฟแนนซ์ทูเดย์
...หลายคนอาจไม่งง ที่เห็น บัณฑูร ล่ำซำ ประธานกรรมการ ธนาคารกสิกรไทย ไปร่วมเป็นสักขีพยานในการนำหุ้นของคาราบาวกรุ๊ป เข้าซื้อขายในตลาดหลักทรัพย์ฯ วันแรก เพราะเครือกสิกรไทยเป็นที่ปรึกษาการเงิน
24 พ.ย. 2557

...หลายคนอาจไม่งง ที่เห็น บัณฑูร ล่ำซำ ประธานกรรมการ ธนาคารกสิกรไทย ไปร่วมเป็นสักขีพยานในการนำหุ้นของคาราบาวกรุ๊ป เข้าซื้อขายในตลาดหลักทรัพย์ฯ วันแรก เพราะเครือกสิกรไทยเป็นที่ปรึกษาการเงิน 
แต่คุณปั้นไปร่วมงานนี้เป็นกรณีพิเศษ เพื่อให้กำลังใจกับเพื่อนสนิท แอ๊ด คาราบาว หนึ่งในผู้ถือหุ้นใหญ่คาราบาวแดง ว่ากันว่าที่แอ๊ดมีวันนี้ได้คุณปั้นก็เป็นส่วนหนึ่งในความสำเร็จนี้ด้วย
เมื่ออาร์ตตัวพ่ออย่างคุณปั้นได้เจอกับ แอ๊ด คาราบาว ก็ถูกอัธยาศัยกันมาก คุณปั้นมอบให้แอ๊ดแต่งเพลง “60 ปี กสิกรไทย” ในโอกาสครบรอบวันก่อตั้งธนาคาร เพลงนี้กลายเป็นเพลงประจำของธนาคาร และบางครั้งธนาคารก็นำเพลงนี้ไปใช้เป็นเสียงรอสายในคอลเซ็นเตอร์ด้วย
คุณปั้นกับแอ๊ดร่วมกันทำงานการกุศลสม่ำเสมอ และในวันที่ 14 ก.พ. 2558 ทั้งสองคนก็มีโปรแกรมที่จะจัดคอนเสิร์ตการกุศลด้วยกันอีกครั้ง 
...กระทรวงการคลัง ร่าง พ.ร.บ.หลักประกันทางธุรกิจเสร็จแล้ว เพียงรอส่งเข้า ครม. แต่เกรงว่ากฎหมายนี้อาจจะซ้ำรอยการแก้ไข พ.ร.บ.แพ่งและพาณิชย์ ในเรื่องผู้ค้ำประกันและจดจำนอง ที่เมื่อจะนำมาใช้แล้วมีปัญหา ถ้าจะให้ดีคลังควรส่งร่างกฎหมายให้แบงก์ชาติและให้สมาคมธนาคารไทยเอาไปดูว่ามีอะไรควรแก้ไขเพิ่มเติมก่อนที่จะเสนอเข้า ครม.น่าจะดีกว่า 
สอบถามไปยัง บุญทักษ์ หวังเจริญ ประธานสมาคมธนาคารไทย ว่าได้เห็นร่างกฎหมายนี้หรือยัง คำตอบคือ ยังไม่เห็น 
...ผลสอบสวนผู้บริหารธนาคารเพื่อการส่งออกและนำเข้า หรือเอ็กซิมแบงก์ ออกมาแล้วแต่ไม่มีใครพูดถึง เพราะอาจจะไปเกี่ยวพันกับอดีตประธานแบงก์ที่เข้าข่ายร่วมกันอนุมัติใช้เงินผิดประเภท คลังจะจัดการอย่างไรก็ควรรีบทำ เพราะการปล่อยให้ธนาคารไร้หัวอยู่อย่างนี้ ไม่น่าจะเหมาะสมกับสถานการณ์ส่งออกของไทยที่สาละวันเตี้ยลง
...วันที่ 25 พ.ย.นี้ แดน ฮาร์โซโน่ ประธานคณะเจ้าหน้าที่ด้านการตลาดและพัฒนาธุรกิจต่างประเทศ ธนาคารกรุงศรีอยุธยา จะเปิดตัวเว็บไซต์ Krungsri.com กวาดต้อนลูกค้ามาใช้บริการรับเศรษฐกิจดิจิทัล